
ROZSUDOK V MENE SLOVENSKEJ REPUBLIKY
Krajský súd v Bratislave v senáte zloženom z predsedu senátu JUDr. Juraja Považana a členov senátu JUDr. Janky Richterovej a JUDr. Milana Chalupku, v právnej veci navrhovateľky: I.. W. D., E.. XX.X.XXXX, I. I., Q.. Z. Š. Č.. XX, zastúpenej KRAKOVSKÝ& PARTNERS, s.r.o., so sídlom v Bratislave, Ul. Záhradnícka č. 25, proti odporcovi: OTP Banka Slovensko, a.s., so sídlom v Bratislave, Ul. Štúrova č. 5, IČO: 31 318 916, o určenie neplatnosti výpovede a i., na odvolanie navrhovateľky proti rozsudku Okresného súdu Bratislava I zo dňa 5. júna 2012, č. k. 18C/109/2011-172 takto
r o z h o d o l :
Odvolací súd napadnutý rozsudok súdu prvého stupňa p o t v r d z u j e .
Odporcovi náhradu trov odvolacieho konania n e p r i z n á v a .
o d ô v o d n e n i e :
Napadnutým rozsudkom súd prvého stupňa zamietol žalobu, ktorou sa navrhovateľka domáhala určenia neplatnosti výpovede z pracovného pomeru zo dňa 24.3.2011 a náhrady mzdy. Odporcovi nepriznal náhradu trov konania z dôvodu ich neuplatnenia.
Po vykonanom dokazovaní dospel k záveru, že navrhovateľka ako riaditeľka pobočky v mesiaci február 2011 nevykonaním kontroly pokladničnej hotovosti osobne, ale prostredníctvom povereného zamestnanca, postupovala v rozpore so svojimi povinnosťami, vyplývajúcimi z pracovného poriadku odporcu 12/2006 (kap.1, bod 24), v dôsledku ktorej skutočnosti závažne porušila pracovnú disciplínu v zmysle § 68 ods. 1 písm. b/ Zák. práce. Nestotožnil sa s tvrdením navrhovateľky, že výpoveď nie je určitá, zrejmá a zrozumiteľná; podľa jeho názoru z výpovede, prerokovanej odborovou organizáciou, jednoznačne vyplývajú výpovedné dôvody. Rovnako nepovažoval za dôvod neplatnosti výpovede skutočnosť, že navrhovateľka s výsledkami kontroly nebola oboznámená. Samotná navrhovateľka totiž nespochybňovala, že v mesiaci február 2011 kontrolu stavu pokladničnej hotovosti ani jeden krát nevykonala osobne.
Proti tomuto rozsudku podala včas odvolanie navrhovateľka, domáhajúc sa jeho zrušenia a vrátenia veci súdu prvého stupňa na ďalšie konanie. Súdu prvého stupňa vytýkala, že nezohľadnil skutočnosť, že podľa kap. 1 bod 24 pracovného poriadku 12/2005 v hlavnej pokladnici ústredia kontrolu vykonával poverený zamestnanec DPaBS, v dôsledku čoho v pobočke na Štúrovej ulici, teda v ústredí odporcu, mohol kontrolu stavu pokladničných hotovostí vykonať namiesto riaditeľa pobočky ním poverený zamestnanec. Namietala tiež, že súd prvého stupňa sa nijakým spôsobom nevyporiadal s opodstatnenosťou skoršieho upozornenia odporcu na porušenie pracovnej disciplíny navrhovateľkou zo dňa 15.3.2011 a zámernému hľadaniu zámienky na prepustenie navrhovateľky. Zdôraznila tiež, že odporca v rozpore s ustanovením § 63 ods. 6 Zák. práce navrhovateľku neoboznámil s dôvodom
výpovede, keď druhé upozornenie na porušenie pracovnej disciplíny je na jednom liste spolu s výpoveďou.
Odporca navrhol napadnutý rozsudok súdu prvého stupňa ako vecne správny potvrdiť. Zdôraznil, že navrhovateľka v mesiaci február 2011 ako riaditeľka pobočky nevykonala osobne ani jednu kontrolu stavu pokladničných hotovostí u pokladníkov. Citácia v zátvorke v kap. 1 bodu 24 pracovného poriadku 12/2006 sa na navrhovateľku ako riaditeľku pobočky nevzťahuje, ale ukladá povinnosť zamestnancovi oddelenia depozitných produktov a bankových služieb vykonať kontrolu na ústredí v hlavnej pokladnici.
Odvolací súd, viazaný rozsahom a dôvodmi odvolania (§ 212 ods. 1 O.s.p.), preskúmal vec bez nariadenia odvolacieho pojednávania podľa § 214 ods. 2 O.s.p. a dospel k záveru, že odvolanie navrhovateľky nie je opodstatnené.
Súd prvého stupňa na základe dokazovania vykonaného v rozsahu potrebnom na zistenie rozhodujúcich skutočností (§ 120 ods. 1 O.s.p.) dospel k správnemu skutkovému záveru, inak navrhovateľkou nespochybňovanému, podľa ktorého navrhovateľka ako riaditeľka pobočky Bratislava Štúrova v mesiaci február 2011 ani jeden krát nevykonala osobne kontrolu stavu pokladničných hotovostí u všetkých pokladníkov vo všetkých menách.
Z tohto skutkového záveru vyvodil i zodpovedajúci právny záver v rozhodujúcej otázke intenzity uvedeného porušenia pracovnej disciplíny navrhovateľkou, keď dospel k záveru, že ide o porušenie závažné, umožňujúce zamestnávateľovi ukončiť pracovný pomer okamžite (§ 68 ods. 1 písm. b/ Zák. práce) alebo odporcom zvoleným postupom, teda udelením výpovede podľa § 63 ods. 1 písm. e/.
Pre posúdenie intenzity pracovnej disciplíny sú určujúce okolnosti konkrétneho prípadu, t. j. osoba zamestnanca, jeho pracovná pozícia, okolnosti porušenia pracovnej disciplíny, doterajší postoj k plneniu pracovných úloh, miera zavinenia a pod., ale v neposlednom rade i dôsledky, resp. hroziace dôsledky porušenia pracovnej disciplíny pre zamestnávateľa. Uvedené okolnosti prípadu súd prvého stupňa náležite zohľadnil i s prihliadnutím na predmet činnosti odporcu.
Je nepochybné, že vykonávanie hotovostných a zmenárenských služieb bankou predstavuje špecifickú oblasť bankových činností, opodstatnene vyžadujúcu osobitné nároky na pracovné postupy zamestnancov banky. V tomto kontexte sa možno v plnej miere stotožniť s povinnosťou riaditeľa pobočky aspoň raz mesačne vykonať kontrolu pokladničných hotovostí osobne podľa kap.1 bod 24 pracovného poriadku č. 12/2006, ako i hodnotením porušenia tejto povinnosti zamestnávateľom ako závažným, inak pre súd nezáväzným.
Nemožno tiež prehliadnuť, že navrhovateľka osobné nevykonanie kontroly odôvodnila výhradne tým, že bola oprávnená poveriť na kontrolu iného zamestnanca, zástupcu. Avšak ako už bolo uvedené vyššie, ustanovenie bodu 24 kap. 1 pracovného poriadku č. 12/2006 výslovne uvádza, že riaditeľ pobočky vykoná kontrolu pokladničných hotovostí najmenej jedenkrát mesačne osobne, pričom jej vykonaním nemôže poveriť iného zamestnanca.
Pokiaľ navrhovateľka v odvolaní namietala, že sa na jej prípad vzťahuje citácia uvedeného ustanovenia v zátvorke, t.j. že v hlavnej pokladnici ústredia vykoná kontrolu poverený zamestnanec oddelenia depozitných produktov a bankových služieb, a že v tejto súvislosti súd prvého stupňa dostatočne nezistil skutkový stav veci, odvolací súd sa s jej tvrdeniami nestotožňuje a považuje ich za účelové.
Z pracovnej zmluvy, jej dodatku, popisu práce i početnej dokumentácie medzi účastníkmi, tvoriacej súčasť spisu, nevyplýva a objektívne ani nemôže vyplývať, že navrhovateľka bola riaditeľkou pobočky v postavení ústredia. Vo vzťahu k zamestnávateľovi a ani pred súdom prvého stupňa takúto skutočnosť netvrdila. Pokiaľ by si súd osvojil argumentáciu navrhovateľky, mohla by poveriť vykonaním kontroly len zamestnanca oddelenia depozitných produktov a bankových služieb (riaditeľ pobočky alebo zamestnanec tohto oddelenia), avšak na pobočke sa takéto oddelenie a ani podriadený zamestnanec nenachádzali a s ohľadom na nepochybne rozdielne úlohy pobočky a ústredia banky ani nemohli nachádzať.
Súd prvého stupňa dospel tiež k správnemu záveru, že porušenie povinností zamestnávateľa podľa § 63 ods. 6 Zák. práce nemá za následok neplatnosť výpovede, osobitne v situácii, keď za porušenie pracovnej disciplíny bolo možné skončiť pracovný pomer okamžite podľa § 68 ods. 1 písm. b/. a navrhovateľka bola so závermi kontroly zo dňa 16.3.2011 oboznámená, čo potvrdila svojím podpisom.
S ohľadom na výpovedný dôvod, spočívajúci v závažnom porušení pracovnej disciplíny, a nie v opakovanom menej závažnom porušení, nebolo pre posúdenie opodstatnenosti návrhu rozhodujúce, či skoršie upozornenie na menej závažné porušenie disciplíny, týkajúce sa bezpečnostných schránok, bolo dôvodné.
Z týchto dôvodov odvolací súd rozsudok súdu prvého stupňa ako vecne správny podľa § 219 ods. 1, 2 O.s.p. potvrdil.
O trovách odvolacieho konania rozhodol súd podľa § 224 ods. 1 O.s.p., § 142 ods. 1 v spojení s § 151 ods. 1 O.s.p., a v odvolacom konaní úspešnému odporcovi náhradu trov odvolacieho konania nepriznal, nakoľko si ich náhradu neuplatnil.
Poučenie:
Tento rozsudok nemožno napadnúť odvolaním.

